Cioloș: Televiziunea publică a derapat grav în brațele PSD și ale lui Liviu Dragnea

Liderul PLUS, Dacian Cioloș, acuză televiziunea publică de faptul că „a derapat grav în brațele PSD și ale lui Liviu Dragnea”, el amintind episodul din campania electorală din anul 2016, când TVR a oprit de la difuzare o emisiune „Viața Satului” la care el a participat ca premier independent.

Cioloș a scris pe contul său de Facebook că Liviu Dragnea, în calitate de președinte PSD, a folosit astăzi pentru a doua oară în ultimele săptămâni emisiunea „Viața Satului“ de la TVR pentru a-și face campanie electorală mascată din bani publici.

Campania cu noi promisiuni de propagandă PSD pentru agricultori a fost difuzată pe un spațiu de emisie folosit ilegal – pentru că „Viața Satului“ nu este o emisiune de dezbateri și promovare electorală, subliniază fostul premier.

„După prima emisiune, am făcut plângere la CNA, însă iată că Liviu Dragnea e deja recidivist și vom mai face una, pentru că îmi amintesc cum TVR folosește un dublu standard. În campania electorală din 2016, TVR a oprit de la difuzare o emisiune «Viața Satului» la care eu am participat în calitate de prim-ministru independent motivând cu «evitarea oricăror interpretări în campania electorală», deși nu eram competitor electoral. Din păcate, televiziunea publică a derapat, de această dată, grav în brațele PSD și ale lui Liviu Dragnea”, afirmă Dacian Cioloș.

Liderul PSD, Liviu Dragnea, secondat de ministrul Agriculturii, Petre Daea, a făcut o serie promisiuni pentru oieri la „Viața Satului”, emisiune-fanion a postului public de televiziune, difuzată duminică, în plină campanie electorală, cum ar fi acordarea unui ajutor de 200 de lei pe mieluță, dublarea subvenției la lână de la 1 la 2 lei și reglementarea impozitului pentru zilieri.

Este a doua emisiune consecutivă „Viața Satului” în care Liviu Dragnea este invitat, în condițiile în care campania pentru alegerile europarlamentare și pentru referendumul pe justiție este în plină desfășurare.

Foto: Inquam Photos / George Călin

Un proiect G4Media.ro – Fundația Konrad Adenauer

#MonitorizareEuroparlamentare